title: 2013/385/ЕС: Решение на Съвета от 15 юли 2013 година за удължаване на срока на прилагане на подходящите мерки, установени с Решение 2011/492/ЕС по отношение на Република Гвинея Бисау, и за изменение на посоченото решение

text:
               17.7.2013

               BG

               Официален вестник на Европейския съюз

               L 194/6

         РЕШЕНИЕ НА СЪВЕТА
   от 15 юли 2013 година
   за удължаване на срока на прилагане на подходящите мерки, установени с Решение 2011/492/ЕС по отношение на Република Гвинея Бисау, и за изменение на посоченото решение
   (2013/385/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (1) („Споразумение за партньорство АКТБ—ЕС“) и последно изменено в Уагадугу, Буркина Фасо, на 22 юни 2010 г. (2), и по-специално член 96 от него,
   като взе предвид Вътрешното споразумение между представителите на правителствата на държавите членки, заседаващи в рамките на Съвета, относно мерките, които да бъдат предприети, и процедурите, които да бъдат следвани, за изпълнение на Споразумението за партньорство АКТБ—ЕО (3), и по-специално член 3 от него,
   като взе предвид предложението на Европейската комисия,
   като има предвид, че:

               (1)

               С Решение 2011/492/ЕС на Съвета (4) консултациите с Република Гвинея Бисау съгласно член 96 от Споразумението за партньорство АКТБ—ЕС бяха приключени и бяха предприети подходящи мерки, както е посочено в приложението към това решение.

               (2)

               С Решение 2012/387/ЕС на Съвета (5) срокът на действие на Решение 2011/492/ЕС беше удължен с дванадесет месеца до 19 юли 2013 г.

               (3)

               Основните елементи, посочени в член 9 от Споразумението за партньорство АКТБ—ЕС, продължават да бъдат нарушавани и настоящите условия в Гвинея Бисау не осигуряват зачитането на правата на човека, демократичните принципи и върховенството на закона.

               (4)

               Поради това Решение 2011/492/ЕС следва да бъде изменено с цел допълнително да се удължи срокът на прилагане на подходящите мерки,

         ПРИЕ НАСТОЯЩОТО РЕШЕНИЕ:
   Член 1
   Член 3 от Решение 2011/492/ЕС се заменя със следното:

      „Член 3
      Настоящото решение влиза в сила в деня на приемането му.
      Срокът му на действие изтича на 19 юли 2014 г.
      Решението се преразглежда редовно, най-малко веднъж на всеки шест месеца, за предпочитане въз основа на съвместни мисии за наблюдение, проведени от Европейската служба за външна дейност и Комисията.“

   Член 2
   Писмото в приложението към настоящото решение се изпраща до властите на Гвинея Бисау.
   Член 3
   Настоящото решение влиза в сила в деня на приемането му.

      Съставено в Брюксел на 15 юли 2013 година.

            За Съвета

            Председател

         V. JUKNA

      (1)  ОВ L 317, 15.12.2000 г., стр. 3.

      (2)  ОВ L 287, 4.11.2010 г., стр. 3.

      (3)  ОВ L 317, 15.12.2000 г., стр. 376.

      (4)  Решение 2011/492/ЕС на Съвета от 18 юли 2011 г. за приключване на процедурата на консултации с Република Гвинея-Бисау съгласно член 96 от Споразумение за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна (ОВ L 203, 6.8.2011 г., стр. 2).

      (5)  ОВ L 387, 17.7.2012 г., стр. 1.

      ПРИЛОЖЕНИЕ
      Уважаеми господа,
      След консултациите, които се проведоха в Брюксел на 29 март 2011 г. в рамките на член 96 от Споразумението за партньорство АКТБ—ЕС, на 18 юли 2011 г. с Решение 2011/492/ЕС на Съвета Европейският съюз реши да приеме подходящи мерки, включително схема на взаимни ангажименти с цел постепенното възобновяване на сътрудничеството с ЕС.
      С Решение 2012/387/ЕС на Съвета от 16 юли 2012 г. срокът на действие на Решение 2011/492/ЕС на Съвета беше удължен с една година до 19 юли 2013 г.
      Дванадесет месеца след това удължаване Европейският съюз счита, че не е постигнат значителен напредък, и следователно все решение допълнително да удължи срока на прилагане на Решение 2011/492/ЕС до 19 юли 2014 г.
      Европейският съюз желае да наблегне още веднъж на значението, което отдава на бъдещото сътрудничество с Гвинея Бисау, и да потвърди готовността си да продължи диалога и да постигне напредък в близко бъдеще към ситуация, при която да стане възможно възобновяването на сътрудничеството в пълна степен.
      С уважение,

               За Съвета

            C. ASHTON

               Председател

               За Комисията

            A. PIEBALGS

               Член на Комисията